Foredrag holdt på PCN-konferansen, 2004 og på konferansen ”Et usedvanlig teater”, 2006.

Presentasjon av Åge Boman Homleid

Hovedfag i drama og teater fra  NTNU i Trondheim, med fokus på skuespillerarbeid. Spesielt har jeg studert en av det tyvende århundrets største teaterfornyere Jerzy Grotowski og forsøkt å gjøre deler av hans teatermetodikk tilgjengelig for norske amatører. Jeg har arbeidet som dramalærer på Høgskolen i Bergen. I flere år hatt en egen teatergruppe ved navn Plastic Fantastic. Jeg lager for tiden kurs i kommunikasjon og samspill med utgangspunkt i fysisk skuespillerarbeid. Og, jeg har arbeidet på Conrad Svendsen Senter i 13 år med miljøarbeid og 10 år med teatergruppa Panorama.

Innledning

Først vil jeg dere skal oppleve hvordan vi alltid starter øvelsene våre. Har dere lyst til å være med?

1) Stå i en ring – holder hverandre i hendene og bukker på likt.

2)Vi arbeider to og to sammen. Den ene står bak den andre og klapper/ masserer/ prikker hode, rygg, nakke, armer på den som står foran. Viktig at dere gjør dette til en behagelig stund for den andre, ingen kiling eller lignende her. Den som står foran lukker øynene og slapper av og kjenner berøringen fra den andre.

Dette gjør vi i begynnelsen av hver øvelse og forestilling. Rett og slett som en innvielse/rituale til teaterarbeidet. Dette gir fellesskapsfølelse og trygghet før vi skal inn i det nye og ukjente.

Nå vil en av skuespillerne i Panorama fortelle om arbeidet med rollen sin – deretter kommer jeg til å fortelle om erfaringer fra arbeidet med denne gruppa – til slutt har jeg satt av 10 minutter til spørsmål.

Jeg har lyst til å bruke skuespillerne litt i dette foredraget for at dere skal få litt innblikk i hva vi driver med.

Ellen(fiktivt navn)  forteller: 

- om hvordan hun lærer sin rolle 

- hvorfor hun er med i Panorama  

- hva det har betydd for henne

Skuespillerne får gå hjem – en lang dag for dere – takk!!!

Conrad Svendsen Senter

Css  visjoner og mål er formulert i form av en;

Virksomhets-ide:

Man skal gi et faglig godt tilrettelagt bo-, utviklings-, arbeids- og omsorgstilbud til voksne døve med ulike tilleggshandikap og andre behovstrengende døve

og en

Visjon:

Hver enkelt bruker skal oppleve;

· fellesskap

· utvikling

· mening

· egenverdi

Skal komme tilbake til disse etterpå, knyttet til teatervirksomheten.

Døvhet

Hva er døvhet?  Hva legger jeg i denne sammenhengen i døvhet?

 – ulike grupper; tunghørte - helt døve – hørselshemmede

Tegnspråk er en stor del av identiteten for en døv person. Derfor er kunnskap om og evne til å bruke tegn avgjørende for en god kommunikasjon.

Jeg har lyst til å sitere et utdrag av et dikt av Dorothy Miles som kan utdype hva det vil si å være døv;

lån meg hendene dine, så skal jeg vise deg hvordan

du kan lage ord i luften

du kan få del i min stille verden

det er en drøm vi kan ha sammen   

Men se nå hva jeg sier til deg;

den verden som du hører, er den samme verden som jeg ser

rekk meg hånden din – jeg kan ”høre” den.

Man sier jeg er døv, men jeg kan se fuglene synge,

vinden suse i trærne og barn som ler.

Det å være døv er på mange måter en isolert tilværelse.

Panorama er en gruppe som har ulike grader av døvhet – noen kan du rope til og få oppmerksomhet – andre er helt døve.

Hvilke tilleggshandikap har vi? Alle i gruppa vår har et eller flere.

Vi har blant annet autister, psykisk utviklingshemmede, personlighetsforstyrrelser, Asberger syndrom, Turner syndrom, psykiatri og CP.

Døvhet og teater samt våre første erfaringer 

Hvorfor teater for døve? – noe spesielt med denne gruppen?

Nils Braanaas, Dramapedagogisk historie og teori, Tapir 1992(s.161);

Døve er den gruppen som får størst utbytte av drama – fordi de i så stor grad utvikler alternative kommunikasjonsmåter med kropp og tegn. Det ligger i deres situasjon at de meddeler seg gjennom et levende kroppsspråk som ligger vel til rette for teaterformer, for eksempel pantomimen

En fysisk spillestil passer Panorama bra – de har ikke så stort ord/tegn forråd som normalt fungerende døve. Men de er vant til å uttrykke seg med tegn, kropp og mimikk og er flinke på det – fantastisk å se noen ganger de selv finner løsninger på hvordan å illustrere en situasjon. Jeg opplever at teater; det å lage et uttrykk, kommunisere gjennom kropp, ansikt, gester er en glimrende uttrykksform for dem. 

Vi har periodevis, blant annet i Brødrene Løvehjerte lagt inn mer tegn/replikker. Det har ikke fungert så bra. De ble forvirret og mistet litt av oversikten. Spill hvor for det meste av handlingen drives  frem av  fysiske handlinger og lite tegn fungerer best. Jeg opplever at det har mer med funksjonsnivå enn med det å være døv. 

Når jeg og min medinstruktør startet opp arbeidet, hadde vi egentlig ikke peiling på hvordan vi skulle arbeide. Vi hadde begge to dramautdannelse, men det var lite faglitteratur. Og det var få som hadde arbeidet på dette feltet - og spesielt ikke med ulike tilleggshandikap – vi startet litt i blinde.

Vi la opp til noen enkle innledende oppvarmingsøvelser/såkalte trygghetsøvelser og deretter et program med ulik form for dramatisering; de skulle bla. tegne et dyr de likte og spille dette etterpå.  Det fungerte greit nok, men så kom en av oss plutselig på at vi kunne lage en scene. Vi rydda bort bord og stoler i øvre del av biblioteket og putta på noen blomsterpotter for å markere scenen foran, og vips så hadde vi en scene.

Det var akkurat som noe magisk skjedde i det øyeblikket vi etablerte en scene – de livnet opp og ble mye mer engasjert. Dette skapte noe ekstra i dem. Etter dette har en stor del av all øvelse foregått på scene. Når de står på scenen opplever de i større grad å bli sett, få oppmerksomhet og det er noe de døve med tilleggshandikap trenger enda mer enn andre. 

Vi besluttet i etterkant av dette å prøve å sette opp et stykke med dem, Askepott, og det var en ytterligere stimulans for dem. Å skulle spille et stykke og representere noe, samt å la bruk av en scene være sentralt i arbeidet er kanskje de to viktigste oppdagelsene vi gjorde de første årene.

Vi leste seinere i  Braanaas

Det første vi må være oppmerksomme på er at det aller meste av den dramatiske virksomheten med døve omfatter selve teaterforestillingen. Dette speiler det store behovet de døve har for å bryte ut av isolasjonen som mange mener er det største tapet ved å være frarøvet hørselen.

Vi var litt stolte av å ha funnet ut dette på egen hånd.

Teater og visjonene

Målet vårt er like mye prosessen som det endelige produktet. En fare for meg som instruktør er at jeg fort blir oppslukt av at vi skal få til en prikkfri forestilling. Men jeg blir fort korrigert når jeg ser den gleden de har ved bare å spille og hvor stolte de er for å være med. Vår gode leder kom en dag med visjonen til Css og hang dem opp på veggen  over kontorpulten vår. Når jeg ser nærmere på den og sammenholder med teateraktiviteten, opplever jeg at teaterarbeidet bidrar sterkt til å oppfylle visjonene til virksomheten

Hver enkelt bruker skal oppleve;

Fellesskap

Skuespillerne i Panorama opplever fellesskap i form av ritualer og å gjøre noe helt spesielt sammen. Vi ser at de utvikler omsorg for hverandre og utvikler relasjoner. På grunn av teaterarbeidets særpreg blir dette enda sterkere enn i de fleste andre miljøer de oppholder seg til daglig. I tillegg er selvsagt den felles oppgaven med å skape en forestilling svært fellesskapende.

Utvikling

Vi ser at flere av deltakerne tar på seg andre oppgaver i miljøet – leder og bidrar i fellesarrangementer her på huset. De får spilt ulike karakterer og roller og på den måten (og på sin måte) utviklet sitt perspektiv på seg selv og tilværelsen. Og de utvikler seg til å bli bedre og bedre skuespillere også.

Mening

Vi opplever at deltakerne i Panorama liker teaterarbeidet. De fleste har vært med i mange år og fra miljøarbeid vet jeg at de fleste sier klart fra hvis de ikke liker de ulike aktivitetene.

Egenverdi

De er enormt stolte av å være med i gruppa og være skuespillere. Det gir en status utad som betyr mye og det har en stor tilhørighetsverdi. 
Trygghet og personkjennskap
Trygghet er noe av det aller viktigste. Forutsigbarhet og gjentagelser. De er på mange måter avhengig av oss som arbeider her – vi må bygge opp tillit til dem – gjør det gjennom forutsigbarhet i øvelsesvalg. Det er en av grunnene til at vi alltid gjør bukke- og klappeøvelsen i starten av øvelsene våre. Man kan jamføre dette med arbeid med autister og en del psykisk utviklingshemmede som anvender pictogrammer som forteller om neste dags aktivitet. Hvis man ikke er forberedt på hvilke aktiviteter som ligger i nærmeste fremtid, blir det ofte sterke reaksjoner eller avlysninger og endringer. Gjentagelser skaper trygghet og gir dem mot til å begi seg ut på teateraktivitetene. Det bidrar til å åpne opp, hjelpe dem til å by på seg selv.

Jeg opplever at en kjent og klar struktur gir muligheter for å få de til å gjøre ting de ikke ville kunne gjort ellers.

Personkjennskap

Viktigheten av å ha arbeidet med dem på avdelingen eller bruke tid til på å bli kjent med dem tror jeg er veldig viktig hvis man skal starte et slikt arbeid. For eksempel å få dem til å ta spranget ut i teatrale aktiviteter. 

Skuespillet

Valg av stykke

Stykker med en enkel struktur som også er lette å forstå(tydelig dramaturgi) og lette å følge har vist seg å fungere best for oss. Videre er det viktig at stykkene innholder kjente ting som de er opptatt av; bryllup, skurker, snille og slemme personer, kjærlighet m.v.

Her er det selvsagt viktig at man kjenner skuespillerne/brukerne godt slik at man velger riktig vanskelighetsgrad og tema. Det må være utfordrende og engasjerende dramatikk som passer til gruppen. Jeg opplever at det er viktig å ha stor respekt for brukeren her. Det må ikke bli banalt slik at de på et vis latterliggjøres, men samtidig må det være slik at brukeren mestrer og engasjeres av stoffet. Vi som instruktører har hele tiden vært bevisste på at vi kun er hjelpere hvis vi spiller i stykket selv. Det er skuespillerne som har hovedrollene. De må ikke bli en slags rekvisitt som man kler ut.

Vi er en sammensatt gruppe av folk med svært ulik funksjonsnivå, derfor er det utfordrende å gjøre alle til lags. Men mye kan gjøres gjennom en riktig rollefordeling.

Vi har benyttet oss av kjente skuespill og eventyr, helst historier de kjenner til og som er lette å forstå. For eksempel Askepott, Den stygge andungen, Romeo og Julie.
Rollefigurer

De samme perspektivene gjelder for rollefigurene. De må være identifiserbare slik at de forstår karakteren sin. Den stygge Andungen, moren, kongen, prinsessen, skurken, den slemme, snille, soldaten, karakterer i kjærlighetsdramaer; Romeo og Julie m.v. 

Rollefordeling:

Vi anvender intuisjon – Hvem passer til hva? Hva liker de? Bruke kjennskap til dem. Ansikt, utseende, karaktertrekk og interesser. For eksempel en autist fikk i Romeo og Julie rollen som presten på grunn av vielsesritualet og at presten var god på blanding av trylledrikk. Dette fordi denne autisten liker å bruke mange gjentagelser og har mange ritualer selv.  Autistisk adferd passet inn i denne karakteren. Dette gir en form for trygghet.

Så er det viktig å fordele rollene slik at alle får noe å strekke seg etter uten at det blir for vanskelig. Det er viktig at man motiverer den enkelte til den rollen vedkommende får og poengterer at den er viktig og spennende.                         

Lengden på stykket
De fleste av brukerne har en læringskurve som er noe lenger enn vår. En av de observasjonene jeg synes er spennende er at hvis de har lært seg et stykke godt, klarer alle i gruppa å improvisere. Men det klarer de ikke før de vet hva de skal gjøre og har strukturen klart for seg. Slik all improvisasjon baserer seg på at man først har en klar struktur man kjenner godt. Dette er en av de morsomste delene av arbeidet, når de klarer å fargelegge scener med sin kreativitet og impulsivitet, sitt eget materiale. Det viser seg at hvis nevnte forutsetninger er tilstede har de samme evne som de fleste av oss til improvisasjon. Da får de brukt seg selv enda mer!

Tilsvarende kan det fullstendige kaos oppstå hvis ting blir uoversiktlige, for komplisert og stykket for langt. Dette er ingen god opplevelse verken for brukeren eller publikum. Derfor er det viktig at stykket er ganske kort. Eller sagt på en litt annen måte at det er tid nok til å lære stykket skikkelig. Da blir det en god opplevelse for skuespilleren og publikum. 

Vi har gjort mange feil. Vi har valgt for ambisiøst stykke, for langt stykke til den tiden vi har til rådighet, for komplisert stykke med for mange fiksjonslag og vi har valgt stykke som brukerne ikke kjenner seg igjen i.

Instruksjon

Instruktørene bearbeider først skuespillet, lager en dramaturgi med klar handlingsgang, lite tekst/tegn og kjente problemstillinger. Vi forsøker å beholde den gode spenningskurven som befinner seg i det opprinnelige manuskriptet eller vi forsøker å lage noen varianter av dette. Det er vanlig at vi kutter en hel del av det opprinnelige manuskriptet og beholder det som passer til oss uten å miste intensiteten og spenningen i stykket.

Så fortelles stykket og deretter forteller vi hvem som skal spille hvilke karakterer.

95% av treningen er å arbeide med stykket vi har bestemt oss for å sette opp

Instruerer stykket scene for scene.

Instruksjonen må differensieres siden skuespillerne har så ulikt funksjonsnivå. 

De med lavest funksjonsnivå viser vi rollen/scenen de skal spille, gjør det sammen med dem først og lar de prøve etterpå. Her er tålmodighet, gjentagelser og oppmuntring særdeles viktig.

Til de med noe bedre funksjonsnivå blir det en blanding av å fortelle og demonstrere. Her er det mulig å komme med kommentarer om større bevegelser, høyere tempo ol 

Når en scene passer til det, bruker vi elementer av den eller kvaliteter av den i enkle oppvarmingsøvelser.

Rekvisitter, scenografi og kostymer 

Det er viktig å få på plass kostymer og scenografi tidlig. Det er et av høydepunktene når vi prøver kostymer for første gang. Det skaper liv og inspirasjon til karakteren og motiverer sterkt. At dette skjer på et relativt tidlig stadium av prosessen gir også forutsigbarhet og trygghet. Å begynne å spille med ny scenografi rett før første forestilling fører til usikkerhet og kan bli en dårlig opplevelse.

Scenen må være funksjonell. Slik at man kan bevege seg noenlunde greit på og bak scenen. Det fører til mer fokus på skuespilleren og hennes arbeid.

Spesielle forhold og erfaringer

Helt til slutt har jeg lyst til å nevne noen episoder fra arbeidet som kan være vanskelig å løse og forholde seg til der og da som instruktør.

Vi har et par i gruppa vår som ikke liker å vise seg fra en svak side. Det gjelder også på scenen, de vil ikke vise svakhet. En er fra en fektescene i Romeo og Julie. Han synes det er kult å fekte, men vil ikke dø på scenen. Han klarer ikke å skille mellom rolle og seg selv, vil ikke være svak og vil derfor ikke dø på scenen. For å få han til å gjennomføre scenen forsøkte vi å møte dette med enkel forklaring på at det ikke er han som dør, men rollefiguren. Det fungert heller dårlig. Det som fungerte bedre var at instruktørene gjentatte demonstrerte spillsituasjonen. Vi bygde en trygghet ved at han kunne se oss gjøre scenen flere ganger for deretter gjøre den sammen med oss. Til slutt klarte han det alene. 

En annen situasjon er så ekstrem glede over rollefigurens spillsituasjon at vedkommende ikke klarte å spille riktig følelse. Skuespilleren skulle løpe rundt å være keiseren uten klær i en kroppsdrakt. Dette synes han var så morsomt at han ikke kunne spille forskremt og pinlig.

Andre ting er private handlinger på scenen som for eksempel å pelle seg i nesa eller at de blir irriterte på hverandre underveis og begynner å kjefte fordi den andre ikke husker hva han skal gjøre. Dette må tas tak i fordi det sprer usikkerhet blant skuespillerne.

Et problem med autister på scenen er at de for eksempel kan bli så opptatt av å fjerne støvfnugg fra gulvet eller klærne at spillet stopper helt opp i lengre tid.

Men jeg vil jo hevde at en del av disse særegenhetene er en del av det hele, og ganske fascinerende midt oppi hele framføringen. Det som er stort er at de spiller og gleder seg over det.

